Corvus corone

A **cuerva** u **cuerveta** ( (L., 1758)), tamién dita **cornella**, ye un muixón d'a familia d'os corvidos mes chicot que no lo cuervo, anque similar en as formas y colors suyas. A cuerva ye un au de color negra con cualques brilluras metalicas en as plumas, anque mientres mutos anyos s'heba considerato que una especie similar, *[[Corvus cornix]]*, que se puet trobar en l'este d'Europa, yera una subspecie suya con unas coloracions diferentas, a moderna re-clasificación d'ixa altra especie ha deixato la *Corvus corone* como la sola forma descrita d'iste animal.

A mes gran parte d'os avistamientos de "cuervos" que se gosan fer en a Peninsula Iberica son realment d'iste animal que per cuentas d'os verdaderos cuervos (*Corvus corax*) son prou mes abundants, anque la suya mida ye inferior. Eixemplo d'isto ye la denominación popular d'o cuervo "de verdat" en Aragón, que se'n diz cuervo masclo, ta diferenciar-lo d'ista especie mes chica, d'a cual se'n clama "cuerva" talment per una confusión popular que ha feito que ta muita chent ista se considerase la fembra de l'altro animal, cuan realment son dos especies diferents.

A cuerveta cenisosa d'a Europa de l'este, *Corvus cornix*, yera antigament considerata una subspecie u variedat cheografica d'a cuerva occidental (dita alavez *Corvus corone cornix*) dica que en o 2002 fue re-clasificata tenendo per fin una denominación como especie propia. Ixe altro animal tien as plumas d'o peito, espalda y coda de color grisa, per cuentas de tot o cuerpo negro como en a cuerva occidental.

## Descripción
A cuerva fa uns 50 – 55&nbsp;cm de lonchitut y se puet trobar dende la frontera atlantica de cuasi tot o continent europeu enta las mugas interiors de Polonia y Austria, estando-ne es Alpes a suya muga mes oriental per o sud. Amaneixen poblacions tamién en l'estremo mes oriental d'Asia d'animals que bels ornitologos consideran una subspecie, dita *Corvus corone orientalis*, que habita os territorios ta lo norte de l'Himalaya de Rusia enta Chapón. D'entre ixas dos arias se troba l'aria de distribución d'a cuerveta cenisosa. Gosan mover-se en bandadas de poquez individuos, manifestando per un regular conductas prou rudiosas, clamando-se cheneralment de forma repetitiva d'entre os miembros d'o grupo, y permaneixendo caracteristicament un d'éls a l'alto de bel puesto elevato agüellando posibles periglos mientres a resta d'o grupo s'alimenta.

## Nombre
Se diz **cuerva** en as Corz y **cuarva** en Moriello de Sant Pietro. A forma **cuerveta** en Alquezra, Lanacha y Salas Altas, a variant **corveta** se rechistra en Alquezra, Lo Grau, Litera y La Puebla de Castro, Salas Altas y Sietemo y **corveta negra** en Alcoleya de Cinca. Se troban tamién as denominacions **corvatiella** y **corvatiello**, en masculín.

Un atro nombre común pa ista especie ye **grallo**, pero se confunde con gralla en muitos puestos, denominación rechistrada en Agüero, Alquezra, Ansó, Castelserás, Crivillén, Echo, Ena, Exeya d'os Caballers, Fonz, Lo Grau, Lanuza, Monflorite, Pandicosa, Panzano, Radiquero, Rodellar, Sietemo, Torrellas y Uncastiello asinas como en bels puestos de Ribagorza como Benavarri, Grist, La Puebla de Castro, Sopeira u Veri y de Sobrarbe como Bielsa u Nerín. Tamién existe a forma **cucala**.

## Imáchens

Corvus cornix (PD).jpg|A cuerva (dezaga) y a cuerveta cenisosa (debant).
Corvus corone corone MHNT.ZOO.2010.11.173.1.jpg|*Corvus corone corone*


## Vinclos externos

* A grallata d'o ''Corvus corone'' (Archivo de sonito)
*  Información d'a cuerva.

## Notas


## Referencias